text:
Il troi01 di Zenâr 2004
E je un ferâl pal gno pît la tô peraule, une lum pal gno troi (Sal 119,105). Ancje il bon Pastôr nus mene pai trois de justizie (23,3). Epûr i miei fedêi di Visepente di ogni etât, e tant plui chei di Udin, no san ce che al è un troi. Ma no lu san nancje par talian, sentiero, parcè che no an fate la esperience dal troi.
La modernitât, cui siei ritmos e cu lis sôs esigjencis simpri plui ricatadoriis, e cognos dome la strade. Pôc lis stradelis di campagne, tant la strade normâl, chê largje che si scuen slargjâle simpri plui, che e passe pai paîs e pes sitâts. Par no fevelâ de autostrade, là che il prin comandament al è chel di fracâ laceleradôr e cori.
Invezit in Cjargne e tes zonis di mont, pe lôr struture morfologjiche e pes esigjencis de economie agricule, ducj sa ce che al è un troi, la sô funzion, il so valôr, limpuartance di tignîlu simpri viert e netât dai baraçs e dai sterps e la tragjedie di pierdilu, di lâ fûr di troi.
Viodìn se o podìn capî limpuartance dal troi biblic partint dai nestris trois.
Il troi al è stret, come la strade che e mene a la vite. Cetant strete che e je la puarte che e mene a la vite; e ce pôs che a son chei che le cjatin (Mt 7,26). Che e sedi plui int pe autostrade che no par un troi di mont no je une conseguence dal consumisim. Al è un fat fisiologjc de storie dai oms.
Pal troi si va a pît e un a la volte. Chest al dà la idee de fadie dal lâ indenant e de solitudine esistenziâl di ogni om. La vite no regale nuie e ognidun al à di cjatâsi fûr la sô strade. Dome cussì al pò e al à di judâ chei altris.
Il troi al covente par rivâ fint insomp de mont. E la mont, inte Bibie e inte vite, e à mil significazions: la fadie dal lâ di rive sù, la necessitât di distacâsi de banalitât e di cjalâ lis robis dal alt, te lôr globalitât e relativitât.
Il troi al covente ancje par rivâ a distrigâsi intun bosc. E la vite di vuê, cussì complesse e complicade, no ese un grant bosc che si à di scjavaçâ par rivâ tal larc e te lûs de libertât?
Il troi no lu ai fat jo. Lu an fat chei prin di me, dispes a fuarce di sbrissadis e coladis. La vite e je continuitât. Jo o ai dirit di doprâ dute la sapience e la esperience di chei prin di me. A pat che ancje jo o tegni viert il troi par chei che a vignaran daûr di me. Se i viei no vessin lassade segnade la lôr esperience, varessino nô un pont di riferiment? E podìno nô no lassâ ai fîs e ai nevôts chest pont di riferiment, chest orientament, chest segnâl di sapience e di vite?
Se si siere il troi, dut al devente salvadi. Se si siere la strade de sapience e dai valôrs, dut al devente plui complicât e invivibil. E ogni gjenerazion e à di sterpâ, netâ, segnâ il passaç plui sigûr e plui curt par chê che e ven dopo. Il troi al è memorie, parcè che lu an viert chei prin di me; al è presince, parcè che lu batìn ancje nô cirint di tignîlu viert; al è profezie, parcè che al permet a lis gnovis gjenerazions di frontâ cun serenitât e luciditât i lôr berdeis. Par traviersâ il bosc de vite e par rivâ su la mont di Diu.
Signôr, mostrimi i tiei trois. Fasimi deventâ un troi.


c: text/html

text:
Il balon nus pues judâ a capî forsit miôr la cuistion furlane. No parcè che o vin Zoff in cuviertine, ma partint propit de nazionâl o rivìn drets tal cûr dal probleme.
No crôt di dî nuie di scandalôs se o scrîf che la maiorance dai furlans che e sarà denant dal televisôr e tifarà pe Italie, fûr che dôs categoriis: chei che dal balon no ur free nuie e chei che no considerin Lippi e compagnie la lôr nazionâl. A son chei, e mi met tra di lôr, che a spietin, cuissà fintrimai cuant, di vê la nazionâl furlane. Mai come cumò o sin invidiôs dai nestris amîs slovens che, a paritât di teritori e cuasi di popolazion, a saran presints in Sudafriche cu la lôr scuadre.
Ma se lôr le àn e noaltris no, al sarà un parcè?
Di fûr dal balon a son altris, almancul doi, esemplis di cheste anomalie tricolôr: la Pan, la patulie acrobatiche, e i alpins. Il blanc, il ros e il vert a deventin, o fevelìn simpri de maiorance, un simbul cuasi furlan, il procès di identificazion tra la int e lis dôs istituzions, e somee une fusion.
Nol è un câs se ogni volte che si cjacare di gjavâ lis Frecis Tricolôrs di Rivolt e je burascjade, cence dismenteâsi des firmis tiradis sù par tignî l’8° a Cividât.
I furlans a deventin plui nazionaliscj di ducj e nol è ancjemò un câs se a cualchidun i lave ben, e i fâs ancjemò comut, il tiermin di piçule patrie rispiet a chê grande, la Italie.
Cjalait che la stesse robe e salte fûr tal Gurizan, dome che si scuen cambiâ riferiment: tal puest de Italie baste meti la Austrie.
Tai secui passâts nol jere cussì. Al di là di chel che e podarà inventâsi la retoriche par festezâ i 150 agns de unificazion, ogni om, femine, frutin, al veve clare la distinzion: di là a jerin i talians e di ca i furlans. Po dopo, a nord i todescs e a est i slâfs.
Semplicitât de gjeografie e de storie.
Talmentri naturâl la cussience che no si veve nancje di metile neri su blanc: te mentalitât contadine e stave tal ordin des robis, tant che l’invier e l’istât, la ploie e il soreli.
E duncje no coventavin bandieris, declarazions di indipendence: al sarès stât simpri cussì.
A fuarce di dâlu par scontât, no si son inacuarzûts che a planc a planc il tricolôr al vignive indenant e i furlans no vevin nuie di svintulâi denant.
La conclusion e je dome une: nol è a vonde jessi un popul, si scuen ancje savê di jessilu.
Dree Valcic
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +

robotstxt: allowed

filter: keep


text:
Rest:= Il Novecento di Ugo Pellis fra storia e parole : fumetto / Paolo Gomets Francescutto. - Udin : Societât Filologjiche Furlane, 2021 - 17,17 p. : ill. ; 30 cm. - (I Cuaders dal Docuscuele ; 5)
Golaine:I Cuaders dal Docuscuele
An edizion:2021
ISBN:978-88-7636-359-7
Presit:€ 7,00
Presit Socis SFF:€ 4,90
Contignût:Une storie a fumuts par scuvierzi la figure e la opare di Ugo Pellis, protagonist dal prin Nûfcent furlan.
Condividi
-30% pai socis
de Societât Filologjiche Furlane
Spedizion
Lis spesis di spedizion (traspuart, imbalaç e bol) a son a caric dal compradôr. La marcjanzie e viaze a risi dal compradôr.


text:
Il Parlament al jere chel talian, ma la maiorance e je stade bulgare: 168 i favorevui, cualchi astignût e dome un contrari, il senatôr di Pordenon Lodovico Sonego. La sperance di risolvi finalmentri la cuestion di Sapade/Plodn si è dismote in gracie de votazion fate buine dal Senât a cuasi dis agns di distance dal referendum dulà che i sapadins a àn sclaride la lor voie di secession dal Venit. Une decision che e à vut bon acet di bande di ducj: peraulis di sodisfazion a son rivadis dai esponents di ducj i partits politics e di dute la societât civîl furlane.
Ma ise rivade pardabon l’ore che Sapade/Plodn e torni in Friûl? Lis robis no son purtop semplicis, parcè che la votazion e à di jessi fate buine di dutis dôs lis Cjamaris dal Parlament. E cumò, a pôcs mês de fin de legislature, Sapade no je di sigur al prin puest des prioritâts che la plui part dai onorevui e à tal cjâf. Salacôr e po coventâ la assicurazion di bande dal cjâfgrup dal Pd talian, il triestin Ettore Rosato, che la leç pal passaç dal comun al Friûl e vignarà calendarizade ai 23 di Otubar, ma daspò cinc calendarizazions ladis strucjis al Senât al è ben no fidâsi masse e tignî alte la atenzion su chest proviodiment.
Par un scherç dal destìn, il 23 di Otubar e sarès la zornade daspò dal referendum venit par domandâ plui autonomie: e al sarès pardabon strani e crudêl se la votazion e vignìs rinviade propit intal moment dulà che la Regjon Serenissime e cîr chê autodeterminazion che Sapade e je dîs agns che e rivendiche.
Nol è un câs che propit il sindic Manuel Piller Hoffer, che al varès di jessi il plui content di ducj pal passaç de norme al Senât, al è invezit restât cuiet e caut intes declarazions che al à fat. Masse timp al è passât di cuant che la sô int si è pronunciade. E a cjalâ tropis voltis che la discussion e je stade rinviade, il plui savi al semee propit lui: chel che al sta spietant al è fondamentâl e dome a leç aprovade al sielzarà di fâ fieste. La legislature e larà a finî dentri dal 15 di Març. Che l’iter di aprovazion de leç al rivi a conclusion prin di chê date al è necessari pe dignitât dal rapuart dal Stât talian no dome cui sapadins e i furlans, ma cun ducj i siei citadins.
✒ Walter Tomada
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Drau
La Drau o Drave (todesc Drau; talian, cravuat e sloven Drava; ongjarês Dráva; serp Drava/ДpaBa; inglês Drava o Drave) e je un afluent dal Danau, che al nas intal comun di San Candido (tod. Innichen), Trentin-Sud Tirôl, te vicinance de siele di Tobiac (tod. Toblach).
Chest afluent al à une lunghece di 749 chilometris.
Il CorsModifiche
Di Dobiacco (tod. Toblach), la Drau e scor a Jevât, e rive in Austrie e e travierse il Tirol orientâl, la Carinzie, la Slovenie, la Cravuazie e la Ongjarie.
Tal sô cors e passe:
- in Austrie pes citâts di Lienz, Spittal, Vilac (tod. Villach, slov. Beljak), Clanfurt (tod. Klagenfurt, slov. Celovec) e Völkermarkt (slov. Velikovec)
- in Slovenie par Dravograd (tod. Unterdrauburg), Vuzenica, Muta, Ruše, Marburc (slov. Maribor, tod. Marburg), e Ormož,
- in Cravuazie par Varaždin e Osijek
- par Barc in Ongjarie.
E si bute intal Danau (cravuat Dunav, serp Dunav/ДyHaB) al confin fra Cravuazie e Serbie.


text:
Completade la Direzion Strategjiche de AAS3 Alt Friûl – Culinâr – Friûl di Mieç
Cu la nomine dal Vicecomissari Straordenari cun funzions di Diretôr Sanitari si è completade la scuadre che e vuidarà la AAS3 tal 2019.
Il Comissari Straordenari, Giuseppe Tonutti, al varà cun se:
il Vicecomissari Straordenari cun funzions di Diretôr Sanitari: Maurizio Andreatti
il Vicecomissari Straordenari cun funzions di Diretôr Aministratîf: Elena Cussigh
il Vicecomissari Straordenari cun funzions di Diretôr dai Servizis Sociâi: Denis Caporaletorne sù


text:
Craçule
La craçule, o scraçule, e sarès ancje la “raganella” chê piçule ranute verde che e stâ sui morârs e che e à une vosate… Sì, parcè che la scraçule e je propite chel che e fâs, e à une vosate e mene casin.
E je fate cuntune aruede cui dincj, che a batin cuant che si fâs zirâ. La si doprave soredute ator par il paîs dilunc lis messis de setemane sante. Par fâle sù bisegne meti adun un telâr di len con dentri une mole di len che e salte su la ruede, cuant che si mene il mani… insome, plui facil a viodi la imagjine che a spiegâ. Il sunôr che al salte fûr al è une vore dongje a chel di une rane. ‘nd è di diferentis misuris, ancje grandis, che a son i scraçulons, fats ancje come una cariole, par che i frutats a podedin cori sù e jù par il paîs. Di tantis bandis, difat, la craçule e ven ancjemò doprade inte celebrazions di Pasche.
Saltâ cu la cuarde
Une cuarde al è un dai zûcs plui sempliçs che a sedin, jessint che al covente pôc, par podê zuiâ, ma al è ancje un dai zûcs plui difondûts (podin dî in dut il mont) e che miôr a fasin ae salût dai fruts. Di fat, lu si pues fâ di bessoi, ma al è plui biel fâlu in companie: doi, a turni, a zirin la cuarde, intant che chei altri si “butin dentri” a saltâ intal moment che la cuarde e tocje par tiere.
Par lâ dentri e fûr ‘nd jere une vore di variants e a jerin simpri chei braurins che a inventavin di ancje. Al è clâr, che che al falave, e al faseve fermâ il zîr, al lede dret come un fuset a zirâ lui, la cuarde…
Curtissut
Zûc di mascjos e di coraç. Si veve di tirâ un curtissut tal mieç dai pîts di chel altri, fasintlu implantâ e tirantlu plui dongje che si podeve al pît, par fâ spostâ l’aversari e fâi pierdi l’ecuilibri. Ancje chi a jerin variants, come tirâ il curtis prime dentri e dopo fûr dai pîts, e ancje, che se o vês voie, contaitnusalis tai coments…


text:
28 novembre 2008
Cui vinçaraial chest an?
A tornin il Premi Friûl e la rassegne Musiche dal Comun di Udin. Dal sigûr chest al è un dai apontaments plui impuartants pe Musiche furlane li che si sint gnovis propuestis e confermis di sigûr valôr. L'an passât, il Premi Friûl 2007 al è stât vinçût di R.esistence in Dub (fracait chi par gjoldisi une biele cerce de lôr musiche) e chi sot us met un lôr toc live di chê sere. Apontament duncje al Palamostre a Udin usgnot e doman a lis 9 di sere.
Nessun commento:
Iscriviti a: Commenti sul post (Atom)


text:
Cors, an 2021
Cors di furlan pai dipendents des aministrazions publichis, une altre edizion cun tantis sodisfazions
A son stâts fats vie pe Vierte, a jerin in linie e a àn partecipât passe cuarante di lôr
A son finîts che nol è tant i cors di nivel di fonde e intermedi inmaneâts vie pe Vierte Universitât dal Friûl de bande dal Centri Interdipartimentâl pal svilup de lenghe e de culture dal Friûl (CIRF).
La iniziative, indreçade ai dipendents des aministrazions publichis, e à vût un grant sucès stant che a son stadis tiradis dongje lis iscrizions di passe cuarante di lôr. Cheste volte a àn partecipât dipendents de Universitât dal Friûl, dal Comun di Udin e de Regjon Friûl-Vignesie Julie, dividûts in doi grups daûr dal grât di cognossince de lenghe: un percors di nivel di fonde cun nozions di fonde su la grafie uficiâl e su la gramatiche de lenghe furlane e un nivel intermedi par rinfuarçâ il lessic e par cognossi miôr lis regulis de grafie e de gramatiche.
I cors di lenghe furlane a son stâts metûts in vore in gracie dai fonts de leç 482 dai 15 di Dicembar dal 1999 (“pe tutele des minorancis linguistichis storichis”) e a rapresentin un imprest zovevul par chei che a lavorin intun Ent Public tal teritori furlanofon e che a àn voie di insiorâ lis lôr competencis linguistichis e duncje ancje il contat cui utents. Cun di plui, si metin in vore ancje lis indicazions de L. R. 29/2007, che e previôt di doprâ la lenghe furlane intai Ents Publics e intes societâts di servizis ae popolazion.
Par vê plui informazions in cont dai cors si pues contatâ la segretarie organizative dal CIRF al numar 0432556480 o pûr mandâ un messaç di pueste eletroniche a cirf(at)uniud.it (segretarie dal CIRF) o a sportel.furlan(at)uniud.it.


text:
Al tache Mittelfest 2022 e al è ancje spazi pe lenghe furlane. I prins apontaments ai 25 e ai 26 di Lui cun “Rosada!” e “Pozzis, Samarcanda”
Ancje inte edizion di chest an di Mittelefest al sarà spazi par events e spetacui ancje in lenghe furlane.
Il prin apontament al è par lunis ai 25 di Lui a 10 di gnot tal Convitto Nazionale Paolo Diacono di Cividât, là che e vignarà fate la prime assolude di Rosada!, un spetacul che al partìs des Poesie a Casarsa di Pier Paolo Pasolini par scrutinâ il colegament tra la peraule e la dibisugne di tramandâle e par resonâ sui confins tra tiere e lenghe e tra apartignince e distac.
E je une produzion dal Teatri Stabil Furlan, fate in colaborazion cun ARLeF - Agjenzie Regjonâl pe Lenghe Furlane e Mittelfest 2022, cu la partecipazion straordenarie di Paolo Fresu, de vôs di Nicola Ciaffoni, dal cjant di Elsa Martin e des sonorizazions di Giulio Ragno Favero.
Dramaturgjie e regjie a son di Gioia Battista, di une idee di Caraboa Teatro.
Martars ai 26 di Lui a 8 di sere tal Curtîl di Firmine, simpri a Cividât, e sarà une gnove proiezion dal cine di Stefano Giacomuzzi, Pozzis, Samarcanda, che vie pal ultin an al à vût un bon riscuintri di public e di critiche.
Il cine, che al à vinçût ancje diviers premis, al è un diari di viaç che al met dongje une storie di amicizie, un confront tra gjenerazions e 8000 chilometris di strade, dal Friûl al Uzbekistan (di Pocis a Samarkand), suntune Harley Davidson dal 1939.
La proiezion e je a jentrade libare e sore nuie.


text:
Poliglot
Suntun cjanton di strade al è un puar diaul che al domande la caritât; stant che al saveve dî graciis in plui lenghis, al veve picjât sul stomi un cartel cun scrit: «Fasêt la caritât a un puar vuarp “poliglot”».
A passin dôs sioris e une di lôr e dîs: «Cjale chel biât alì, nol bastave che al fos vuarp, ancje poliglot al veve di jessi!»
L’istruzion dal frut
Un frut al domandave a so pari ce che al jere chel, ce che al voleve dî chel altri, e so pari al rispuindeve ogni volte: «No sai».
La mame, stufe di sintî chê solfe, i dîs al frut: «Tâs mo cidin, che to pari al à altris robis ce pensâ…».
«Sta mo tu cidine femine» al rispuint il pari «che il canai al à bisugne di istruîsi!» ❚
CUATRI RIDADIS............
Poliglot


text:
Il tiermin «digital divide» si lu dopre il plui des voltis par definî la impussibilitât di une part de popolazion di acedi a Internet e, duncje, la impussibilitât di podê usufruî di chei servizis che a permetin – dì par dì – di podê jessi informâts, di informâ, di comunicâ, di fâ imprese in maniere eficace, di podê jessi contatâts – e di podê contatâ altris personis – cuntun «clic».
Il tiermin al varès di jessi declinât, in maniere plui slargjade, daûr di diviersis – e ancje plui significativis – acezions. Il «spartiaghis digjitâl» (no «divari», no «inferioritât»: cirìn di fâ il sfuarç di doprâ ben lis peraulis) nol è leât in maniere semplicistiche ae pussibilitât di colegâ il citadin a un fîl: cheste idee e nas de reminissence fuarte di une concezion materiâl e hardwaristiche dal mont des gnovis tecnologjiis, che daûr di cheste vision al sarès suficient cablâ il planet par realizâ il miracul de democrazie digjitâl.
E te nestre Regjon, come che si pues viodi cun facilitât, cheste vision e je predominante. Pal nestri model di disvilup regjonâl, al somee che il probleme vêr al sedi rivâ a ducj i coscj cuntun colegament di alte velocitât fin tal ultin stali di Pusee, daûr dal sproc «Adsl par ducj e cussì no sarìn plui un teritori che al reste indaûr».
Si podarès lâ indenant afermant che i responsabii des autostradis digjitâls (ma no dome) a continuin a mantignî intat il «spartiaghis» (che nol podarès jessi altri che digjitâl) tra centenârs di miârs di furlans residents fûr de nestre Regjon e noaltris. Ma o laressin, in aparence, fûr di teme.
E alore fevelìn des pacaris che, slambrant ancjemò une volte lis nestris stradis, a puartaran a un gnûf risorziment tecnologjic lis nestris vals. La ipotesi e va daûr di un prin, fin tentatîf di risolvi il probleme dal ultin chilometri midiant di fantasmagorics colegaments satelitârs. Dal rest, sino o no sino une regjon di int uniche? Di fat il progjet al jere unic tal so gjenar. Dopo di cualchi an, cualchidun al à palesât dubis su la autenticitât dal document firmât «Secont uficiâl Spock, astronâf Enterprise, date astrâl 9801.1» e il progjet al pâr che nol vedi plui la stesse atrative.
Lant ator pe mont cun gno fi:
– Papà, ce ise chê robe?
– E je une antene, frut, si clame «ripetitôr».
– E a ce coventie?
– E covente par podê sintî la radio in ogni paîs che al è jenfri chestis monts.
– Ce biel! E se a metessin une antene come chê che si dopre par Internet, no si podaressial doprâ ancje Internet in ogni paîs spindint une vore pôc? No mo, papà?
Ce âstu di fâ?… A son fruts, no capissin lis robis dai grancj.
Permetêtmi une domande: il simbul de Regjon ise une acuile o isal un farc?
Luca Peresson
SPECIÂL – Secont uficiâl Spock, astronâf Enterprise, date astrâl 9801.1............
Il tiermin «digital divide» si lu dopre il plui des voltis par definî la impussibilitât di une part de popolazion di acedi a Internet e, duncje, la impussibilitât di podê usufruî di chei servizis che a permetin – dì par dì – di podê jessi informâts, di informâ, di comunicâ, di fâ imprese in maniere eficace, di podê jessi contatâts – e di podê contatâ altris personis – cuntun «clic».


text:
Aliments cence glutin. Gnûfs limits di spese in vore dal 1n di Avrîl dal 2019
La Zonte regjonâl, cun deliberazion n. 94/2019 e à stabilît che, tacant dal 1n di Avrîl dal 2019, ogni an lis Aziendis sanitariis a àn di ricognossi ai pazients cun malatie celiache (comprendude la variante cliniche de dermatite erpetiforme) un contribût mensîl in proporzion ai limits di spese fissâts dal Decret dal Ministeri de Salût dai 10 di Avost dal 2018.
Lis Aziendis a laran indenant a dâ fûr i bogns-ricete di cjarte (fin a gnovis indicazions in merit ae dematerializazion dai bogns) cui gnûfs impuarts specificâts tal Decret dal Ministeri, di podê spindi dal prossim 1n di Avrîl vie pal mês di validitât, e spartîts in plui bogns di cifre divierse par permeti une fruizion frazionade.
I uficis di distret competents a restin a disposizion dai interessâts par ogni altri sclariment dal câs.torne sù


text:
Dal Schisme di Ocident e de Vuere dai Cent Agns
La Europe che e jes fûr dal Millennium de Ete di Mieç e sta cambiant muse, e svelte. Se o volessin segnâ suntune lavagne – propit come che si fâs a scuele – lis datis che a fasin di cerniere jenfri i doi periodis, o podaressin segnâ il 1409, l’an dal gran Consei di Cividât, là che un pape che al veve cjapât il non di Gregori XII, al secul Agnul Correr, al cirì di risolvi il probleme dal Grant Schisme di Ocident, che al durave bielzà dal 1377 e che al viodeve un Pape francês in France, a Avignon, e chel altri talian a Rome. E al pensà di fâlu propit in Friûl, metintsi tal mieç des rivalitâts dai doi grancj partîts dal moment, ven a stâi chel pro Vignesie, rapresentât di Udin, e chel pro Imperi, che al cjatave in Cividât la sô bandiere. Sielzint la bande imperiâl, e provant a imagjinâsi – cemût che o varìn mût di contâle – une glesie umanistiche, rinovade, gnove, epûr braurose de sô identitât. Cheste crevadure si sarès medeade dome intal 1417, cuant che a Costance si decidarà di tornâ sot di une sole ale, chê romane (magari cussì no). Intant, la Ingletiere e la France a stan ancjemò scombatint une vuere che e je tacade intal 1347, l’an de Peste Nere, e che si fermarà dome intal 1453: la famose vuere dai Cent Agns, che une volte finide si podarà fevelâ pe prime volte di Stâts nazionâi; di in chê volte, i Francês a saran rezûts di un re francês e i Inglês di un re inglês. Cussì almancul nus contin i manuâi di storie, dismenteantsi (o forsit no je une vere e propite amnesie, se mai une sielte storiografiche precise) des soferencis di chei popui che a son stâts obleâts a riverî un stât che nol coincideve cu la lôr nazion, e o pensi in particolâr ai Galês, ai Cornish e ai Irlandês pe Ingletiere (il probleme de Scozie al sarès vignût fûr dome cualchi timp plui inlà, sot dal ream di Elisabete I), e ai Bretons pe France. La situazion de Spagne si sarès disvilupade intune dimension nazionalistiche fuartonone, judade di un integralisim catolic e roman sostignût des coronis di Leon, Castilie e Aragon e finît intal 1492 cu la distruzion dal Califât di Granada e la espulsion di ducj i no cristians, pene la persecuzion de Sante Incuisizion. Il 1453 al viôt ancje la tant famose “colade di Bisanzio”: l’Imperi roman dal Orient al ven ocupât dai Turcs che, un pôc par volte, tacant dal secul XIV, lu vevin ben strent intune smuarse, penetrant intai Balcans. In curt, tal 1463, l’ultin re cristian de Bosgne, Stjepan Tomaševicˇ, al sarès stât decapitât a Jajce par volontât dal Sultan Maomet II. E la Serenissime, in dut chest? Di simpri e veve bramade la disfate dai Bizantins, rivâi inte navigazion di chel mâr, l’Adriatic, che cun prepotence la Dominante e veve simpri clamât “Golf di Vignesie”, tant di imbastî adiriture une finte Crosade, intal 1204: no par deliberâ Jerusalem, ma pluitost par depredâ Costantinopoli. Cu lâ benedizion dal Pape di Rome, dal moment che nol cjalave ben il Patriarcje Bizantin, schismatic fin dal 1054. Atri che Serenissime: anime nere! ❚


text:
Vivi in mont al è simpri plui dificil: no je retoriche, ma realtât, ma si pues ancje sielzi di restâ.
Simone Turco, 25 agns, di cuasi doi agns al fâs il menau. La sô e je une sielte coragjose: al jere sot paron e par colpe de crisi al è restât a pît cul lavôr. Dopo doi mês che al jere a cjase, lu veve cirût une dite par lâ a lavorâ lontan: al sarès tornât dongje dome 15 dîs ogni 3 mês di lavôr e al varès vût une buine paie. Ma Simone al veve za alc altri tal cjâf: deventâ un menau. Al à tirât dongje un pôcs di imprescj e planc planchin al à tacât a fâ i prins lavoruts.
IL LAVÔR_“Mi ocupi totalmentri dal bosc – al conte Simone – dal tai dal arbul ae vendite. O lavori ancje par altris ditis, magari fasint dome il tai dal legnam, o dome puartantlu fûr te strade. Vint esperience cul escavadôr cualchi dite mi clame. O lavori pai privâts e pes grandis ditis. O ai provât a proponimi tal gno Comun di Çurçuvint ma no ai vût bon esit.
Al comun i vevi fate une propueste che nissune imprese e pensarès di fâ: se o vês manutenzion di fâ di stradis, mûrs, murets, acuedots, slacs, oparis mistis, jo mi furnìs cun dut ce che al covente e o fâs i lavôrs e invezit dai bêçs mi paiais cul legnam. Mi è stât rispuindût che no si pues. O ai domandât se o podevi vê in gjestion un bosc: mi àn dit che no vuelin. Mi sei proponût di netâ la strade di mont ma il comun mi à rispuindût che si ocupe la protezion civîl; di netâ la nêf a clamade, ma mi àn dit che nol è pussibil. Ancje se in altris comuns si fâs. Nol è nuie meti in pîts une imprese: il dificil al è fâle cressi parcè che, magari cussì no, nissun ti da une man. A disin che ur van incuintre ai zovins: e je une maree di balis. O sotscrîf ce che ti dîs. Parcè che plui che a dâti, fale chei cuatri che ti cognossin, a son ducj pronts plui a gjavâti alc.”
UNE ZORNADE CHE NO FINÌS AES CINC _ “E po tancj sacrificis: no esistin sabidis o domeniis, ploie e soreli. Nol esist che un menau al puedi lâ a Lignan il mês di Avost. Ciert: sot paron o fasevi il gno e cuant che a jerin lis 5 o lis 6 o vevi finît, o cjolevi la machine e magari prime di rivâ a cjase mi fermavi cui amîs a bevi l’aperitîf. Cumò o finìs aes 5-6, o ven a cjase e o ai da preparâ la robe pal domans, telefonâ a chei che mi àn di dâ i bêçs, telefonâ a chei che mi àn di dâ robe, in pratiche proviodi a dut: al comence il secont timp de mê zornade lavorative.”
TIGNÎ DÛR_Ma Simone al cîr di tignî dûr, parcè che al è tacât ae sô tiere, ancje se a pene scomençât al pensave che al fos plui facil jentrâ tal zîr: “Fin che o rivi a pari no mi lamenti, dal moment che o larai a rimeti i pensarai sore. E che no mi si disin che i zovins no àn voie di fâ… Cumò o stoi tacant a ocupâmi ancje di lens di brusâ: dal bosc a cjase tô.”
La Cjargne, par Simone, e reste il teritori plui biel di Italie e il puest dulà podê inmò tentâ di vivi e, parcè no, di lavorâ. La uniche pecje e je la mancjance concrete di un poc, di un jutori pai zovins che come lui a cirin cun fadie e cun fuarce di volontât di no molâ. Ma puedial bastâ par lâ indevant?
Direzion mail: utilizzazioniboschive.st(chiosule)gmail.com
Cel. 34 05 03 47 93 ❚
Marta Vezzi
Il menau di Çurçuvint: fâi cuintri ae crisi restant in Cjargne............
Vivi in mont al è simpri plui dificil: no je retoriche, ma realtât, ma si pues ancje sielzi di restâ.


text:
Faq
-
Dulà puedio meti i diviers gjenars di refudums?
Par risolvi ogni dubi si pues consultâ il materiâl consegnât a dutis lis fameis, clamâ il numar vert di Isontina Ambiente 800844344 o discjamâ IsApp e interogâ la sô Riciclopedie.
-
Ce puedio fâ cun panzits e siringjis?
Pa conferiment di panzits e siringjis a vegnin dâts al citadin contignidôrs di pueste. In particolâr pai panzits pai frut e pai adults al ven consegnât un bidon zâl (che al ven disvuedât te stesse maniere previodude pal refudum sec residui), pes siringjis dopradis, invezit, al è previodût un seglot autosigjilant di conferî, cuant che al è plen, adun cul refudum sec residui. La consegne e je par cure di Isontina Ambiente a Gurize, Roncjis di Monfalcon, Romans dal Lusinç, Turiac, Savogne dal Lusinç, Segrât, Fare, Marian e Vilès; cui che al è a stâ in chei altris comuns gjestîts di Isontina Ambiente al à di indreçâsi ai uficis comunâi.
-
Puedio doprâ i sacuts de spese par conferî i miei refudums?
I sacuts e chei altris materiâi pal conferiment consegnâts une volte ad an cjase par cjase di Isontina Ambiente, a son stâts volûts par permeti un just conferiment dal refudum di bande dal citadin e par judâ i operadôrs che a fasin la racuelte, a identificâ il contignidôr di puartâ vie. Isontina Ambiente e domande che a vegnin doprâts dome i sacs che e furnìs ai utents, ma pal conferiment dal refudum umit e permet che a vegnin doprâts i sacuts in Mater-bi comprâts cu lis pomis e la verdure intai supermarcjâts.
-
Cuâi sono i comuns dulà che la racuelte dal refudum sec e ven fate cul contignidôr etichetât?
La racuelte dal refudum sec e ven fate cul contignidôr etichetât in ducj i comuns gjestîts di Isontina Ambiente, fûr che Gurize, Monfalcon e Duin. Roncjis di Monfalcon e Grau a dopraran chest sisteme cul 2019.
-
Parcè no isal pussibil conferî il refudum umit intai centris di racuelte?
La normative provinciâl no permet di puartâ il materiâl umit intai centris di racuelte par vie che no son furnîts di vascjis pe racuelte dal percolât.
-
Parcè no puedio meti inte plastiche ducj i materiâi che a àn il simbul dal ricicli ma dome i contignidôrs?
Il motîf al è leât al funzionament dal CONAI: chest al tasse i produtôrs e i impuartadôrs di imbalaçs par une sume proporzionâl al pês dal materiâl introdusût sul marcjât.
Chestis sumis a vegnin po dopo tornadis ai Comuns in proporzion al cuantitatîf di materiâl che il Comun stes al cjape sù intun an.
I materiâi plastics che no son contignidôrs, di norme, no jentrin inte categorie dai materiâi che a àn di paiâ il contribût al CONAI, e par chest no vegnin acetâts de filiere de plastiche e scartâts.
Atenzion però che a tacâ di Avrîl dal 2012 plats e tacis di plastiche a vegnin cjapâts sù cu la plastiche di imbalaç!
-
Ce aio di fâ cul vert e cui refudums di grandis dimensions?
Vert e refudums di grandis dimensions si puedin conferî cun dôs modalitâts diviersis:
• puartantju di persone li dal ecoplaçâl di riferiment
• domandant la racuelte a domicili che e ven fate dopo vê prenotât il servizi clamant il numar vert di Isontina Ambiente 800 844 344.
In cierts Comuns il vert si pues conferîlu ancje intes benis stradâls di pueste.
Verifiche intal sît cemût che e funzione la racuelte dal vert e dai refudums di grandis dimensions intal to Comun inte pagjine Servizis / Racuelte dai refudums.
-
Lis utencis no privadis puedino doprâ i centris di racuelte?
Sì, i centris di racuelte a son a disposizion no dome pai citadins privâts ma ancje pes utencis no privadis in conformitât cun ce che al è previodût dai regolaments comunâi in materie di assimilabilitât.
-
Se il camion si dismentee di cjapâ sù il sac dai refudums, ce aio di fâ?
Al baste segnalâ la mancjade racuelte al numar vert 800 844 344, compilâ il modul "segnale une anomalie" inte sezion "Servizis" dal sît isontinambiente.it, o inviâ une foto midiant IsApp, e Isa e cjaparà in caric la segnalazion inviant une scuadre che si interessarà di puartâ vie il sac no cjapât sù.
-
Se o met fûr il refudum in ritart, vegnial cjapât sù in ogni câs?
No, il refudum si à di metilu fûr la sere prime de zornade previodude pe racuelte di ogni singule tipologjie di refudum: la esposizion in ritart e oblee il citadin a ritirâ il sac e a metilu fûr inte prime zornade buine seguitive.
-
Ce aio di fâ intal câs che sul gno refudum al vegni metût sù un bolin colôr naranç?
Il bolin colôr naranç al segnale un conferiment sbaliât.
In particolâr si pues vê metût fûr il refudum inte zornade sbaliade, doprât sacuts diviers di chei previodûts di Isontina Ambiene, metût dentri tai sacuts materiâi no juscj.
Il citadin al pues domandâ al call center sclariments sui motîfs de mancjade racuelte e sul bolin. In ogni câs il sacut al va gjavât de strade e metût fûr in maniere juste la prime zornade buine seguitive.
-
Cemût aial di fâ un gnûf resident par ritirâ la dotazion pal conferiment dai refudums?
Il citadin, tal moment che si iscrîf ai regjistris dal so comun, al ricêf dal Comun stes o di Isontina Ambiente dut il materiâl par conferî i refudums inte maniere juste.
Inte sezion "servizis / racuelte puarte par puarte: dulà ritirâ la dotazion" dal sît di Isontina Ambiente, a son a disposizion lis indicazions par ritirâ la dotazion in vore in ogni Comun.
-
Cuant che i sacuts de prime dotazion a son finîts, a cui vino di indreçâsi par vênt altris?
Finide la dotazion che Isontina Ambiente e consegne a dutis lis utencis une volte ad an, prime de gnove riconsegne anuâl i sacuts si puedin comprâ intune schirie di esercizis comerciâi. La liste complete si cjate sul sît di Isontina Ambiente.
-
Cemût si fasial a savê in cuale aree che e je la proprie vie di residence?
Il calendari des racueltis che al ven consegnât a ogni utent al riferìs la aree di riferiment. La informazion si pues vê ancje dal sît aziendâl o di ISApp.
-
Ce vuelial dî “gjestion a caric dal citadin/condomini di bidons e scovaçons”?
Bidons e scovaçons a son gjestîts dal citadin che si ocupe di metiju fûr su la strade principâl la sere prime de zornade de racuelte e di lavâju. Par chest al è oportun marcâ che, cuant che il conferiment al ven fat cu la juste atenzion, l'unic materiâl che al pues presentâ problemis igjienics al è l'umit. Par evitâ chest probleme si consee di meti intal bidon maron sacs di dimensions adatis che a fasin di fodre pal contignidôr stes.
-
Parcè il refudum umit vegnial cjapât sù dome dôs voltis par setemane?
Il refudum umit al ven cjapât sù cu la frecuence di dôs voltis par setemane parcè che la rese cuantitative complessive no dipent dal numar des racueltis.
Ogni Comun al sielç tropis racueltis che a àn di jessi fatis tal so teritori ancje considerant i coscj.
-
Tal câs di dubi fuart sul contignidôr dulà che al va metût un determinât refudum cemût aio di compuartâmi se no rivi a vê une rispueste sigure?
La regule che e permet di no fâ erôrs pericolôs par dute la cjame dai refudums cjapâts sù, e je chê di meti il refudum di destinazion incierte intal sac dal sec residui. Par rispuindi a dubis eventuâi sul just conferiment dal refudum singul, si pues domandâ jutori al numar vert 800844344 o ae Riciclopedie a disposizion sul sît e su ISApp.
-
Sino sigûrs che i materiâi che il citadin al conferìs in maniere separade no vegnin po dopo miscliçâts ducj insiemi?
No, chest nol sucêt e nol pues sucedi stant che la racuelte di ogni materiâl e ven fate cun mieçs dedicâts ae racuelte dal materiâl singul.
-
Dulà si butino pilis e medisinis scjadudis?
Pilis e medisinis scjadudis si puedin butâ intai contignidôrs stradâi di pueste, restant simpri l'oblic pai tabachins e pes farmaciis di ritirâju.
-
Se la zornade di racuelte de zone dulà che si è a stâ e cole intune zornade di fieste cemût si aial di compuartâsi?
Se la zornade di racuelte e cole intune zornade di fieste, si à di verificâ sul calendari di pueste se la racuelte e je stade posticipade o mancul; par solit il servizi al ven fat ancje intes zornadis di fieste, fûr che in câs particolârs ripuartâts sul calendari.
-
Esistino servizis specifics ancje pai anzians e par altris categoriis protetis?
Si, intai comuns di Gurize, Roncjis di Monfalcon e Monfalcon a son stadis ativadis racueltis di refudums "facilitadis" che a previodin l'ûs di sacs verts.
I sacs a son consegnâts dal comun o di Isontina Ambiente.
-
Cui che al è a stâ intune strade privade dulà che il camion nol rive a zirâ cemût aial di compuartâsi?
Prime di inviâ il servizi, il personâl di Isontina Ambiente compagnât dai tecnics comunâi, al fâs un sorelûc in dut il comun. Intal câs che a sedin identificadis stradis particolârs dulà che i mieçs pe racuelte no rivin a acedi, al ven consegnât un volantin dulà che al è indicât il pont dulà che si à di meti fûr il propri refudum. Al è just ricuardâ che Isontina Ambiente e à mieçs di dimensions diviersis, che a ridusin al minim lis situazions di impussibilitât di manovre.
-
Cui netial i contignidôrs condominiâi?
La cure dai contignidôrs condominiâi e je compit dai condominis; te stesse maniere i contignidôrs singui a son sot de responsabilitât dai utents che a lôr ur son stâts assegnâts.
Su domande dal comun, Isontina Ambiente e je disponibile al servizi acessori di lavade dai scovaçons di fâ in maniere periodiche cun frecuence sielte dal comitent.
-
Dulà puedio meti lis casselis di plastiche o i scjatulons di carton di grandis dimensions e che no jentrin tal sac blanc?
Casselis e cartons si puedin meti fûr in bande dal contignidôr doprât pal conferiment de cjarte.
-
Puedio lassâ il scovaçon condominiâl simpri su la strade?
Se il sisteme di racuelte puarte par puarte al ves di jessi aplicât cu lis stessis modalitâts ativis intal rest de provincie, dopo ogni disvuedament il scovaçon condominiâl al varès di jessi ripuartât inte proprietât privade. A son però scovaçons che no oblearessin i citadins a lassâju inte proprietât publiche, tant che i scovaçons cu la clâf, che a garantissin in ogni câs une cualitât otime dal refudum cjapât sù.
-
Cemût fasio a distingui il gno contignidôr dai refudums di chel dal gno vicin di cjase?
Dentri te dotazion pal conferiment dai refudums al è ancje un adesîf di aplicâ sul singul contignidôr dulà che si pues meti il propri cognon o un altri segn di ricognossiment.
-
Se o voi in feriis e o ai refudums che a vegnin cjapâts sù dome cualchi dì dopo de mê partence cemût fasio par liberâmi di lôr?
L’unic refudum che, se al reste in cjase plui dîs, al cause problemis al è il refudum umit. Chês altris tipologjiis di refudum no pucin.
Duncje, restant che chest probleme al pues rivuardâ dome chei che a son a stâ in cjasis singulis o in edificis cun al plui 5 fameis (cui che al è a stâ in edificis plui grancj, di fat, al à a sô disposizion il scovaçon condominiâl), si pues domandâ la colaborazion dal vicin o, in alternative, doprâ i scovaçons disponibii intai lûcs publics tant che il cimitieri.
-
Lis confezions di plastiche, i bussui di alumini, … si aial di lavâju prime di butâju vie?
Lavâ i contignidôrs pal mangjâ al è conseât ma no obligatori. I contignidôrs no lavâts però a puedin puçâ.
-
Se o vuei meti fûr il sac cence che al sedi pussibil viodi ce che al è dentri, ce aio di fâ?
Il refudum prime di jessi metût intal sac Isontina Ambiente si pues metilu dentri di cualsisei sacut: in ogni câs il sac esterni metût fûr su la strade al à di jessi chel furnît di Isontina Ambiente.
-
I refudums, cuant che a son metûts fûr, a puedin jessi sparniçâts ator par vandalisim: cui aial di netâ lis areis interessadis intal câs che al sucedi?
Intai comuns dulà che al è atîf il servizi puarte par puarte, dopo de conferme di cheste eventualitât, Isontina Ambiente e previôt a netâ cun intervents di pulizie integratîfs straordenaris.


text:
“Pal impegn inte ativitât che al puarte indenant di agns incà par un cine in lenghe furlane di cualitât e inovatîf” cun cheste motivazion Giorgio Cantoni, Roberto Iacovissi e Donato Toffoli, ven a stâi la Jurie dal Concors par Tescj Cinematografics in Lenghe Furlane dal Centri Espressions Cinematografichis e à conferît il premi “Mario Quargnolo 2012”, premi bienâl dedicât a autôrs e personalitâts dal mont dal cine che a àn dât un contribût sostanziâl pe cressite dal audiovisîf furlan, al regjist Massimo Garlatti-Costa.
La cerimonie si è tignude dentri de serade premiazion a Dicembar cuant che a son stâts sielts i miôr tescj par cine.
Pe sezion senegjaturis il prin premi al è lât a La conte dal re e da la badante di Andro Peressutti e Riccardo Sabbadini cun cheste motivazion: “Pe sô origjinalitât e pal stîl inovatîf riferît aes tematichis frontadis intune prospetive sureâl e metafisiche”.
Cun di plui, la jurie e à vût chê di segnalâ la senegjature La strie di Linda Picco e Andrea Carta cun cheste motivazion: “Une senegjature sute, svelte e ben sestade”.
Pe sezion storiis par film, la jurie e à decidût di segnalâ La cliniche dai mats di Flavio D’Osualdo cun cheste motivazion: “Une storie contade cun fantasie, cuntun bon ritmi e cun capacitât di coinvolziment”.
Pe sezion storiis par film la jurie no à assegnât il prin premi e pe sezion dedicade ai saçs e à decidût di no assegnâ nissun ricognossiment.
Il concors al jentre tal “Progjet Cine” cul contribût de ARLeF – Agjenzie Regjonâl pe Lenghe Furlane, de Provincie di Udin e dal Comun di Udin.
A Massimo Garlatti-Costa il premi Quargnolo 2012............
“Pal impegn inte ativitât che al puarte indenant di agns incà par un cine in lenghe furlane di cualitât e inovatîf” cun cheste motivazion Giorgio Cantoni, Roberto Iacovissi e Donato Toffoli, ven a stâi la Jurie dal Concors par Tescj Cinematografics in Lenghe Furlane dal Centri Espressions Cinematografichis e à conferît il premi “Mario Quargnolo 2012”, premi bienâl dedicât a autôrs e personalitâts dal mont dal cine che a àn dât un contribût sostanziâl pe cressite dal audiovisîf furlan, al regjist Massimo Garlatti-Costa.


text:
Sandra Pizzolitto Pupatello, ministre dal guvier dal Ontario in Canadà. Braurose des sôs lidrîs furlanis (di Morsan des Ocjis, ndr), par jê il Friûl al è un esempli ancje dal pont di viste economic cu lis sôs impresis e i vierç lis puartis dal Canadà par «vignî e insegnâ il lôr sisteme di lavorâ». Ma no dome: daûr de crisi il so paîs al sta cirint altris marcjâts e la Pizzolitto e cjale al Friûl come une ingrès privilegjât pe Europe.
di Christian Romanini
No ai mai rivât a fevelâ cuntun ministri furlan in cjarie dal guvier talian. Il Friûl a Rome nol à siei fîs tal esecutîf. Ma baste passâ l’ocean e o cjatìn Sandra Pizzolitto Pupatello.
«Hello Christian, I have the Minister at the phone» e la sô assistente mi passe par telefon propit Sandra Pizzolitto Pupatello, classe 1962, fie di furlans partîts di Morsan des Ocjis e rivâts dopo de seconde vuere mondiâl a Windsor in Ontario, Canadà.
Ministre Pizzolitto, al è un plasê e un onôr podê fevelâ cun Jê.
– Bundì Christian! Cemût? Il plasê al è gno e prin di dut ti domandi scuse: o vin scugnût corisi daûr masse timp par cheste interviste! O vevin di vêle fate prime, ma, tu sâs, o soi simpri indevant e i impegns a son tancj, scusimi inmò!… Benon, o podìn fevelâ par furlan, vere? Cuant che torni a Morsan, o fâs ancje un biel ripàs di furlan, ma cumò al è un pôc che no ven e se o ai di fevelâ di robis masse tecnichis forsit no mi vegnin subit lis peraulis, ma lin indevant! (e fâs une ridade, ndr)
Cognossie la nestre riviste?
– Sì, e rive ancje in Canadà: mê mari le ricêf chi.
Nus fevelie de Sô famee?
– Gno nono, il pari di gno pari, tal 1949 al è rivât di Morsan des Ocjis, pe precision di Sant Roc, la parochie dulà che si jere maridât. Gno pari invezit al è rivât chi che al veve 18 agns. Gno pari e mê mari e no si son cognossûts in Friûl ancje se e jere ancje jê di Morsan. Di fat e veve 11 agns cuant che e je partide pal Canadà tal 1951. Ma si son cognossûts chi a Windsor cualchi an dopo.
Cuâl isal il so prin ricuart sul Friûl o su la lenghe furlane?
– Jo o soi nassude a Windsor, ma mê mari, che rivade di piçule aromai e veve imparât benon l’inglês, cuant che o soi nassude e à decidût che l’inglês al veve di jessi la lenghe che o varès imparât a scuele e a cjase invezit si fevelave soredut par furlan. I miei prins agns a son stâts par furlan e par inglês, dutis dôs lis lenghis. In sostance o ai tacât a fevelâ par furlan e o ai finît cul fevelâ inglês: cuant che o ai tacât a lâ a scuele però o ai fevelât simpri plui inglês.
Cuant aie tornât a scuvierzi la lenghe furlane, che cumò e fevele benon?
– Cuant che o ai fat 19 agns gno pari mi à dit che e jere rivade la ore di jentrâ tal Club dal Fogolâr, dulà che si pues deventâ socis dome a une cierte etât. E li, stant simpri tal mieç di int che e fevele dome par furlan mi à scomençât a tornâ la lenghe furlane.
Isal dificil par une femine fâ politiche in Canadà?
– In prins agns che o ai tacât jo no jerin tantis feminis: tal gno partît, chel Liberâl, o jerin dome 4, di chestis une e jere la leader dal partît. La vite pes feminis parlamentârs, come par dut il mont, e je condizionade ancje de distance: di fat il Parlament al è a Toronto, la capitâl dal Ontario, e chest ti oblee a stâ fûr dute la setemane par tornâ a cjase a Windsor pal weekend. A son 4 oris di strade e par une femine al devente plui dificil partî domenie di sere e tornâ a cjase joibe. Chest al compliche une vore la partecipazion des feminis a la politiche. Difarent al sarès se o fos di Toronto. Cumò però al è ancje di dî che il numar des feminis al è cressût rispiet a cuant che o ai scomençât jo: cumò tal nestri “cabinet”, l’esecutîf dal guvier, il 30% a son feminis.
Cemût isal tacât il So impegn a servizi de comunitât?
– Come che o disevi o soi jentrade a 19 agns tal Club dal Fogolâr di Windors e mi soi impegnade simpri di plui. O soi restade par 10 agns tal esecutîf fint a deventâ Presidente dal 1994-95 cuant che o soi stade elete in Parlament e o ai scugnût dimetimi parcè che lis incarghis a jerin incompatibilis. E je stade une biele palestre di vite: o pensi che lavorâ cui Furlans e sedi une biele esperience, ma ancje impegnative parcè che o sin un popul dûr. Par chest o pensi che se une femine e rive a fâ la President di un Fogolâr furlan e e rive a sorevivi, e pues fâ di dut (e fâs une ridade, ndr). Jo o dîs simpri che o soi montade su lis spalis dai Furlans par rivâ a jentrâ fint in Parlament e vuê ogni volte che o cjati un Furlan dal Club lu ringrazii parcè che i dîs che al è ancje mert so se o soi rivade dulà che o soi.
– Cuâl isal il So rapuart cu lis Sôs lidrîs furlanis?
O pensi che al sedi gambiât, parcè che pe mê gjenerazion, che e je cressude chi in Canadà, e je simpri stade in prin plan la vite dal paîs di divignince dai gjenitôrs. Cuasi ducj i furlans a son rivâts di un paîs piçul e duncje si veve simpri iniment il mont rurâl furlan, une vore difarent de grande citât di chi. E se tu vegnis tes fameis dai Furlans tu cjatis lis cjasis che a àn l’ort par daûr, come che a vevin i lôr vecjos in Friûl, mantignint cussì il leam cu lis origjins. Invezit cumò che o soi la titolâr dal Ministeri dal Disvilup Economic e dal Cumierç o ai la pussibilitât di viodi il Friûl come che al è vuê e che al è gambiât tant.
Ven a stâi?
– In Friûl vuê a son scuelis, universitât e ricercje, inovazion cun nivei di ecelence. Magari cussì no, la plui part dai Furlans dal Canadà no san avonde di trop che il Friûl al è gambiât e miorât ta chescj agns. E chest al è parcè che i Furlans a àn simpri mantignût un leam midiant de famee, dai afiets dal privât, ma i zovins no si son domandâts “Ma ce fasino di lavôr in Friûl?”. Chest al è stât un grant limit: par esempli, chi e je tante int che e je rivade cul mistîr, ma no si è inmò rindude cont che a Spilimberc o vin un centri di riferiment mondiâl pe creazion dal mosaic.
Jê ce aie fat par gambiâ cheste situazion?
– Cuant che o jeri President dal Fogolâr o vin fat sgambis a nivel imprenditoriâl tra Friûl, Windsor e Toronto parcè che o jeri e o soi convinte che lis gnovis gjenerazions dai Furlans dal Canadà a àn di cognossi il furlan e il Friûl di vuê. Ma mi pâr che i miei coleghis furlans di chi, ancje plui zovins, a àn inmò di savê e cognossi chest.
La Sô visite in Friûl in ocasion de assemblee de Confindustrie di Udin ai 15 di Setembar dal 2008 e je inmò vive tai ricuarts di chei che le àn sintude a fevelâ cun grande braure de Sô identitât furlane: ce ricuart aie di chê assemblee?
– O savevi che no saressin stâts dome Furlans, ma che a jerin ospits ancje di dute Italie. Ma o ai pensât che stant che o jerin a Udin, in Friûl, no podevi no fevelâ par furlan. E no lu ai fat dome parcè che o savevi che la maiorance a jerin furlans e mi varessin capide: o volevi fâ viodi che jo o soi une fie di chê tiere e duncje no soi tant distant di chei che mi scoltavin, ancje se o soi di Windsor. No soi dome une Ministre dal Canadà e no ai tal cjâf dome il business, ma o ai un leam strent cul Friûl. Fevelâ furlan e je stade la mê maniere par jentrâ in sintonie cu la int che mi scoltave.
Ce strategjie aie iniment par un disvilup economic tra Canadà e Friûl?
– Il Canadà al à int che e ven di dut il mont e cheste risorse e pues jessi une vore util pal cumierç viers ducj i paîs. Par noaltris al è impuartant podê contâ su la int che e ven di chei paîs par podê disvilupâ il rapuart comerciâl cun chei Stâts. E pal Friûl al à di jessi la stesse robe: al è plui facil cjapâ la strada che ti puarte dulà che tu âs za amîs, un contat come che al è chi in Ontario dulà a son tancj Furlans.
Cemût ise la situazion economiche?
– O vin di tignî presint che il nestri marcjât a son i Stâts Unîts dulà che o vevin ancje plui dal 80% des relazions economichis. Cu la recession che e à cjapât ancje lôr, cumò o sin obleâts a cjatâ altris marcjâts e un al è propit chel cu la Europe.
Ce vêso fat in cheste direzion?
– Il guvier federâl al à decidût di promovi acuardis cui Stâts de Europe. Alore l’an passât o vin scomençât a imbastî un rapuart Canadà-Europe che al varès di lâ in puart forsit cul 2011. Il Friûl o pensi che al podarès jessi la nestre puarte privilegjade par jentrâ in EU.
Cuâi sono i vantaçs?
In Friûl e je la imprese piçule e cheste impostazion imprenditoriâl e risulte plui elastiche e e reagjìs miôr di une grande industrie devant de crisi. Invezit in Canadà a son in percentuâl plui multinazionâls. E duncje cuant che e je rivade la recession il Friûl al à tignût bot miôr che no in Ontario dulà che lis grandis impresis a son vût plui conseguencis negativis: cuant che la aziende e à une dimension familiâr no mole par strade la int cence lavôr come che invezit e fâs une grande industrie. Chi in Ontario la disocupazion e je cressude une vore. E duncje chi o vin di judâ l’imprenditôr piçul par modificâ chest sisteme economic.
Cemût?
– Cjatant imprenditôrs europeans che a sedin disponibii a vignî in Canadà e insegnâ il lôr sisteme di lavorâ ai impreditôrs canadês.
E ce fasial il guvier dal Canadà pai zovins e lis lôr lidrîs?
Za tal 1973 il nestri Prin Ministri al à scomençât cu la politiche de “multiculturalitât”. Chest parcè che o vin di jessi difarents dai Stâts Unîts dulà che un imigrât al à di deventâ american e vonde. Invezit noaltris canadês o volìn che i imigrâts a mantegnin il leam cu lis lôr lidrîs cence pierdi lis origjins.
Pensie che la lenghe furlane e podedi judâ?
– Sì e il Fogolâr al pues fâ tant: cuant che o jeri President o vin fat rivâ un professôr de Universitât dal Friûl chi a Windsor par insegnâ la lenghe furlane par dôs setemanis. E dopo al è lât a Toronto par fâ la stesse robe.
I zovins fevelino par furlan?
– La situazion e je gambiade. A fevelin mancul il furlan: par esempli la femine di gno fradi no je nancje taliane e duncje ancje i fîs a capissin di mancul il furlan… juste cualchi peraule. Ancje jo cuant che o ven i Italie par afârs o pues fevelâ par furlan dome cui miei cusins parcè che se no lu feveli in Friûl no lu feveli sigûr di chês altris bandis de Italie.
Jê tropis lenghis fevelie?
– Furlan, inglês, un tic di talian che e o varès di miorâ, ma ancje il francês par vie che si lu fevele in Canadà e mi covente pal lavôr.
Il furlan i aial ostacolât o favorît di imparâ plui lenghis?
– Nol è stât par nuie un ostacul, anzit. Mi à judât par imparâ il francês parcè che mi somee che il furlan al sedi plui dongje che no il talian. E po, cumò cuant che o voi in Messico par lavôr, no stoi tant timp par imparâ cualchi peraule di spagnûl parcè che ancje cheste lenghe mi somee une vore dongje dal furlan. Duncje o pues dî che la lenghe furlane mi jude a imparâ ancje lis lenghis forestis.
Tal mont a son Furlans in tancj paîs: podaressie jessi il furlan la lenghe “lenghe francje” pes comunitâts dai Furlans ator pal mont?
– Sì, parcè che o pensi cuant che i Furlans si cjatin pal mont, chest al è za un pas in plui: il fat di vê lis stessis origjins al permet subit di jessi in sintonie. E al jude ancje i rapuarts economics parcè che tu ti sintis za de stesse famee.
I zovins ce pensino des lidrîs furlanis?
– O pensi che i gjenitôrs a àn di continuâ a mantignî il furlan parcè che i zovins a àn voie di sintîsi furlans. Jo o ai un nevôt di 17 agns che al fevele une peraule o dôs di furlan. Ma i ten a lis sôs origjins: ancje se al va inmò a scuele, al lavore tal Fogolâr parcè che al à gole di mantignî cheste sô identitât furlane. A chê etât si tache a pensâ a lis fantatis (e riduce, ndr), ma distès ogni weekend lu passe tal Fogolâr e i siei amîs a son Furlans, ancje se di seconde e tierce gjenerazion furlane canadese.
Cuant tornie in Friûl?
– O vevi programât di vignî in Jugn che o jeri in Italie par lavôr, ma no ai rivât a fermâmi… ma magari la prossime volte che o rivi a vignî, ti visi e si cjatìn di persone!
———————————
SGRIFE
Come che si lei te interviste, la ministre Sandra Pizzolitto Pupatello e viôt grandis pussibilitâts di sgambis economics e di cognossincis jenfri Friûl e Canadà. O viodìn za i triestins che, jessint chest rapuart privilegjât inlidrisât ancje su lis lidrîs furlanis, a ciraran di no dâi cuissà ce impuartance. Rivarìno a pierdi ancje cheste ocasion?


text:
Massimiliano Studer,
Alle origini di Quarto Potere.
Too Much Johnson:
il film perduto di Orson Welles,
Mimesis, Milan/Udin, 2018
Un libri che al conte une storie “di” cine che par sigûr e zonte alc ae storie “dal” cine e là che si incrosin Americhe e Friûl. Al è “Alle origini di Quarto Potere. Too Much Johnson: il film perduto di Orson Welles” di Massimiliano Studer, publicazion jessude pe Mimesis cualchi mês indaûr, che e da cont de opare prime di Welles, fate tal 1938, che par tant timp si pensave che e fos disparide e che e je tornade a saltâ fûr a Pordenon setante agns plui tart.
Cun chê di contâ de nassite, de disparizion e po de discuvierte di chel film, Studer al presente la zoventût di Welles, tra radio, teatri, cine e politiche, te Americhe dai agns Trente, e al compagne cui che al lei dilunc di un percors che al tache dai Stâts Unîts e al rive in Friûl, là che la pelicule e ven ricognossude e po restaurade par cure di Cinemazero, Cineteca del Friuli e La Camera Ottica.
Dongje de storie dal film e dal so autôr, tal libri – che al à la prefazion di Paolo Mereghetti – si cjatin ancje riflessions di critiche cinematografiche e une interviste cun Ciro Giorgini.❚
Marco Stolfo
NO PAR FURLAN, MA BOGNS. Il cine di Orson Welles disparît e tornât a saltâ fûr in Friûl............
Massimiliano Studer,


text:
20 luglio 2009
Salt de cuaie by war
Ve chi une simpatiche cjançonute di Aldo Rossi che al comente la conversion di une ex presidente de regjon che de Leghe Nord e je passade cul Pd. No che mi vedi impressionât plui di tant, ancje parcè che a Maian o sin za usâts a viodi a saltâ di une bande a chê altre (provait par crodi: fracait chi). A proposit, rispiet a un an indaûr in consei comunâl a Maian nol è gambiât cuissà ce: cualchidune e continue a sentâsi in minorance (cuant che e ven, e simpri plui di râr...) e a proponisi fûr dal Municipi tant che referente pal centridrete, anzit pal Popolo della Libertà (sì, "libertât" di fâ cussì...)
Nessun commento:
Iscriviti a: Commenti sul post (Atom)


text:
Ducj i regjistris publics
Viodude combinade dai regjistris des cjamadis, eliminazions, protezions, blocs e azions dai sysops. Tu puedis strenzi la viodude sielzint un gjenar di regjistri, un non utent o la vôs che ti interesse.
- 2 di Lui 2019 a lis 14:49 Le nom différent Discussion contribûts ha creato la pagina Utent:Le nom différent (Gnove pagjine: Hello, I'm Le nom différent. {{#babel:fr|en-3|de-2|frp-2|gsw-1|fur-0}})
- 2 di Lui 2019 a lis 14:48 Il profîl utent Le nom différent Discussion contribûts al è stât creât automaticamentri


text:
‘Un popul che a no’l colte il sô teatri al è muribont se no pardabon zà muart.’
Federico Garcia Lorca.
Mi visi di vê cjatât cheste citazion, jò fantat o pôc di plui, stampade sul programut di sale di un spetacul par furlan da la companìe d’in chê volte dal Piccolo Teatro Città di Udine direte di Rodolfo Castiglione… Al podeve sei ‘Strissant vie pe gnot’ di Luigi Candoni, o ‘I Purcinei’ di Titute Lalele, o ‘Gnè Milie’ di Alviero Negro, ma o dîs cussì, lant a pescjâ a câs in te storie dal teatri furlan… ma chê citazion a fo par me sflandorôse. A tignive dentri la peraule ‘teatri’… a tignive dentri la peraule ‘popul’. Afidave venastai in cualchi maniere la responsabilitât de colture dal teatri (e pui in gjenerâl da l’art), la sô tutele, la so difêse in maniere drete al popul, a lis personis, a la assemblèe, a la comunitât.
D’in che volte la definizion di ‘teatri popolâr di art’, che dispes o ài cjatât tal gno vagolâ pai teatris, e à vût un significât besclet par me. Chel di un teatri che a nas dentri di une comunitât vivarôse, che e partecipe a di un rituâl che al covente, une comunitât ch’a si dâ dongje, a cjape dentri, a met adun, a si cjale in muse, e a sielç tant che lûc pal cjatâsi e pal confrontâsi un puest vêr, reâl, il teatri, no facebook, no i social. In reson di chel, mai come in dì di vué e jé une vore clare la cussience che il teatri al incjarne un pinsîr e une pratiche fondamentâls pal divignì de nestre civiltât. Il teatri al è il puest dal cjatâsi des esperiencis, individuâls e sociâls. E ducj chei che a son tirâs dentri e àn di fai cuintri a la tindince di conformâ la plui naturâl des ativitâts umanis, il comunicâ, a di un sôl model, chel dal podê mediatic. Ducj: artiscj, critics, organizadôrs, tecnics, public.
Il teatri al à di fâ ‘whatever it takes’ par riafermâ la sô capacitât di jessi lûc sociâl par ecelence, un lûc cussì antîc da jessi difat à l’avanvuardie: avanvuardie sociâl e no dome estetiche.
La tradizion teatrâl alore in dì di vué e à di jessi intindude tant che trampulin d’indulà cjapâ il svuâl par cjalâ lontan, e par contâi dal îr e dal vué a la comunitât interie dal Friûl di vué e di doman. Eco cà alore la tierce peraule de citazion di Garcia Lorca: la peraule ‘coltâ’. E eco alore il parcé da la fondazion di un Teatri Stabil Furlan, sepe plantade vué, da la cuâl a vegni fûr une plante vivarôse, resistent, eterne.
Massimo Somaglino – Discors di scrèe dal Teatri Stabil Furlan –
Teatro Nuovo Giovanni da Udine – 29.5.2021


text:
Za tal numar stât o vin fevelât dai articui jessût su l’Espresso e il suplement dal Corriere della Sera «Io Donna». «Inchiestis» fissis di erôrs, imprecisions, fîs di chê che e samee une tesi precostituide.
Lis redazions di chei gjornâi a son stadis jempladis di letaris di furlans che a àn protestât. Lu savìn parcè che a son stadis publicadis sul blog dal Comitât 482 (par viodi, lait su la rêt ae direzion http://com482.blogspot.com/). Mancul mâl che lis vin podudis lei li, parcè che sul Espresso nol è jessût nuie, e Io Donna al à nome publicât l’incipit di une, rispuindint che par lôr il furlan e je une antighe lenghe contadine daûr a sparî, che no jentre nuie, par esempli, cun Windows. Nissune peraule rispiet ai erôrs dentri dai articul.
LA LÔR DOMANDE E LA NESTRE_ «Perché dobbiamo continuare a sprecare soldi (nostri) per far tradurre Bertolt Brecht in friulano?» E à vût scrit la diretore di Io Donna tal editoriâl di presentazion de «inchieste» sul so gjornâl.
Pecjât che la traduzion di Brecht «Marie Courage e i siei fîs» e je dal 1977, fate de «Clape culturâl Acuilee» di Gianni Nazzi, cence spindi bêçs publics, ben vincjedoi (22!) agns prime de leç 482/99 di tutele des lenghis minoritariis dal Stât talian! E cussì ancje pai «Ruspiôs», citâts tal stes articul (lait a viodi a pagj. 9 di chest numar).
Di bêçs (nestris) spindûts pardabon, nô o proponìn cualchi altre cifre: intal 2006, il Corriere della Sera al à ricevût 714mil euros tant che «quotidiano italiano teletrasmesso in Paesi diversi da quelli membri dell’Unione Europea»; 8 milions 686mil euro ju à ricevûts la Rcs Quotidiani par vie che e je une des «imprese editrici (…) ammesse al beneficio del credito d’imposta per l’acquisto della carta utilizzata nell’anno 2004»; e altris 3 milions 502mil a Rcs Periodici pal stes motîf.
Nô o si fasìn une altre domande (intant che o doprìn, ancje cence il lôr permès, Windows e Macintosh par scrivi): cuâi sono i bêçs strassâts, viodût che i nestris a son lâts a un gjornâl che nol verifiche lis notiziis che al publiche e nol lis retifiche se a risultin sbaliadis?
Redazion
ATUALITÂT – E se la vere strassarie e fos finanziâ cierte stampe?............
Za tal numar stât o vin fevelât dai articui jessût su l’Espresso e il suplement dal Corriere della Sera «Io Donna». «Inchiestis» fissis di erôrs, imprecisions, fîs di chê che e samee une tesi precostituide.


text:
I FUMETS – Scuele Primarie Rodari – I.C. di Udin 1
Il percors al nas da la necessitât di cjatã un teme adat a un grup di fruts di 9/10/11 agns formât di trê classis diferentis dulà che a son presints tancj arlêfs forescj che no doprìn la lenghe furlane in nissun lûc difûr de scuele. Svicinâsi e cognossi il test “misturât” dal fumet, che al è trasversâl ai diviers ambits, al à facilitât i aprendiments dissiplinârs e linguistics (lessic e struturazion di semplicis frasis in lenghe furlane).
La mape
La mappa
I materiâi


text:
27 marzo 2013
Alè Udin a S.Denêl
Usgnot o ai passade une biele serade in compagnie dal Udinese Club di S.Denêl li dal Bar Zebretta dal amì Angelico Vatri.
Al incuintri a jerin l'assessôr provinciâl Adriano Piuzzi organizadôr dal incuintri, il president Pietro Fontanini, il comissari di S.Denêl Daniele Damele, il vicepresident dal AUC Giancarlo Damiani e i "parons di cjase": il diretîf dal Club cul president Dimitri Quaglia.
Une biel event par rindi mert a une realtât associative come chê dal Udinese Club, che al ten dongje i tancj socis sedi pe passion sportive pe nestre scuadre dal cûr, ma ancje pal gust di stâ insiemit.
E duncje "Alè Udin" e se o rivarai a jentrâ in consei provinciâl, mi impegnarai par continuâ a dâ une man al mont dal associazionisim, element di fonde dai nestris paîs, parcè che tal nestri program eletorâl o vin metût tal prin pont la centralitât de persone par scoltâ e dâ rispuestis imediadis a lis domandis dal citadin e, duncje, ancje des formis associativis dulà che al è coinvolt.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
Al incuintri a jerin l'assessôr provinciâl Adriano Piuzzi organizadôr dal incuintri, il president Pietro Fontanini, il comissari di S.Denêl Daniele Damele, il vicepresident dal AUC Giancarlo Damiani e i "parons di cjase": il diretîf dal Club cul president Dimitri Quaglia.
Une biel event par rindi mert a une realtât associative come chê dal Udinese Club, che al ten dongje i tancj socis sedi pe passion sportive pe nestre scuadre dal cûr, ma ancje pal gust di stâ insiemit.
E duncje "Alè Udin" e se o rivarai a jentrâ in consei provinciâl, mi impegnarai par continuâ a dâ une man al mont dal associazionisim, element di fonde dai nestris paîs, parcè che tal nestri program eletorâl o vin metût tal prin pont la centralitât de persone par scoltâ e dâ rispuestis imediadis a lis domandis dal citadin e, duncje, ancje des formis associativis dulà che al è coinvolt.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
Nessun commento:
Iscriviti a: Commenti sul post (Atom)


text:
Udin e Cjamin dal Tiliment a son stadis lis primis presentazions di “JNK oltri la ultime frontiere” il film dal regjist di Codroip Marco D’Agostini e che al viôt tant che protagonist il grup dai JoNoKognos, in particolâr Luca D’Angela, leader de formazion, ma in cheste ocasion vôs dal documentari. Tai passe 50 minûts di video si cjape spont de finâl dal Liet International 2012 davuelt a Xixon, tes Asturiis, dulà che a àn partecipât i nestris musiciscj.
Ducj i doi classe 1978, ju vin incuintrâts par fânus contâ alc di plui su cheste esperience e no dome.
Marco, presentinus Luca
Al è une persone determinade, cuntune fuarte vene artistiche che e ven fûr simpri, ancje cuant che nol sune. Al è un leader, sedi pai aspiets positîfs tant che il carisme, sedi pai difiets par vie che ogni tant al pues someâ ruspi. E su dut, al è un grant comunicadôr: potenzialitâts fuartis che o ai riscuintrât fin di cuant che lu ai viodût la prime volte.
Luca, presentinus Marco
Al è un visionari parcè che al rivât a tirâ sù un film di un base semplice. Lu veve za fat par un nestri video “Mai, mai”, dulà che i vevi dât cualchi spont pe senegjature e al è rivât a fâ propit ce che o vevi tal cjâf, tradusint in imagjins lis mês sugjestions: cuasi che lu ves za viodût prime di me. Il comunicadôr vêr al è lui.
Ce nus disêso di chei altris components dai JoNoKognos?
Luca Morassutti “il Cico”, djembè: al è chel che al à mancul tecniche tal sunâ, ma al met plui energjie e passion di ducj. Al è chel che forsit i crôt di plui tal progjet JoNoKognos.
Stefano Locatelli, batarie: chel che si fâs mil problemis par dut, al somee chel plui dûr e invezit al è une vore sensibil. Simpri disponibil cun ducj, un toc di pan!
Mauro Pontisso, bas: il mister X dal grup, di lui no si sa mai nuie, un caratar une vore particolâr… svoladi, ma tal stes timp istrionic ancje lui, cu la passion pe poesie e pal teatri.
Simone Mariotti, ghitare: l’ultin rivât tal grup che al à cjapât il puest di Marco Della Mora, il nestri vecjo ghitarist che, dopo vênus lassâts par studiâ in Austrie, cumò al è tornât in Friûl e al continue a sunâ cuntune altre band, i “Emily’s bed”. Simone al è une vore cuadrât, l’element plui tecnic dal grup.
JNK al nas prime come road movie, ma al finìs par jessi alc di plui…
Marco: O sin partîts come un diari di viaç in ocasion de finâl dal Liet Festival. Dopo al è stât naturâl costruî ce che al è prime dal viaç, ma ancje descrivi cemût che e vîf chi une gjenerazion. E dut chest lu vin costruît insiemit.
Luca: E je stade tant che une sentade cuntun psicolic: nol è facil contâsi in public cu lis tôs sensazions, fasint une fotografie gjenerazionâl. Tal film Marco al rive a descrivi lis nestris personalitâts e la musiche e ven dopo, e je chel element che al lee la storie.
Ce aie lassât cheste esperience dal Liet?
Luca: Nus à dât une cerce di cemût che e je la vite dal musicist. O vin simpri trascurade la autopromozion, parcè che o vin simpri cjapade cheste esperience di grup tant che une maniere di stâ insiemit tra amîs. Par nô e je stade une esperience formative une vore impuartante.
Marco: Dal pont di viste tecnic i JoNoKognos no vevin nuie di mancul, però ancje tal documentari o ai cirût di trasmeti il fat che no si son snaturâts: a àn mantignude la lôr identitât e no àn costruît un “personaç” dome parcè che e vevin di frontâ une platee internazionâl.
Il Friûl isal un ambient favorevul?
Marco: Fevelant di cine o pensi che nol sedi facil rispiet a une grande citât. Però si pues fâ tant, ancje parcè che tai ultins dîs agns la tecnologjie e je cressude, semplificant tancj problemis. Ce che invezit spes al mancje a son dôs robis: une e je une struture di produzion che e dedi la pussibilitât di organizâ il lavôr; chê altre e je une culture dal audiovisîf: al somee banâl, ma al covente studiâ.
Luca: Fevelâ di Friûl tant che un puest sierât al è un pôc ridutîf. Disìn pluitost che il moment al è dificil par ducj e dapardut. Fevelant di musiche, a nivel internazionâl, la ultime rivoluzion musicâl e je stade tai agns ’90 cui Nirvana. E la dificoltât che in chescj agns a àn vût ducj, chi di nô no son diferentis.
Luca, a FriuliDoc e jere in program une vuestre esibizion, invezit ce isal sucedût?
Ehhhh (riduçant)… disìn che si sin cjatâts intune situazion che no jere la nestre e alore o vin preferît no sunâ. Ae fin o jerin contents distès parcè che la nestre filosofie e je chê di divertîsi e fâ divertî: se o vessin sunât probabilmentri cualchidun al varès bruntulât. O vin passade une biele serade parcè che nus pareve di vê fat passâ une biele serade a ducj chei che no nus àn sintût e che a jerin li par mangjâ e par stâ cuiets.
Marco, e cumò ce sucedial dal documentari?
Mi auguri di condividilu il plui pussibil, fasintlu viodi a plui int pussibil organizant proiezions sul teritori, che i ten in particolâr. Par intant o pues anticipâ che o vin preparade la version in DVD cui sottitui ancje par inglês e o parteciparìn a 2 festivals: in Portogal e a Udin, la mostre dal cine a fin Novembar cun altris films di dute Europe. E o stin preparant une sorprese ancje pe Patrie, ma no zonti di plui… Però no sin grancj promotôrs di nô stes e duncje e je forsit la part plui dificil, ancje parcè che come che al diseve Luca, e je stade une esperience une vore intime, nassude ad ôr dal Tiliment che al è la anime che e cor sot vie e che e je plasude une vore, metint dacuardi dutis lis gjenerazions che a stan viodint il documentari.
Prossim progjets?
Luca: Nô o lassìn che lis robis a sucedin… no vin mai cirût puescj par sunâ. O vin tocs gnûf, nus plasarès fâ il tierç Cd…
Marco: O continui a colaborâ cu la Universitât insegnant a Pordenon e o stoi lavorant a diviers progjets, magari alc plui di scrit…
E sul Friûl e la nestre lenghe, cemût le viodêso?
Luca: No pensi che e sedi une lenghe in estinzion e o soi content parcè che o vin rivât a fâ scuvierzi a tancj zovins che si pues fâ musiche ancje par furlan: i Residui di Chernobyl che a àn partecipât chest an a lis selezions dal Premi Friûl lu àn fat dopo vênus sintûts nô. E ancje dopo des proiezions dal documentari tancj zovin mi son vignûts dongje e mi àn fat domandis.
Marco: Il furlan al è une lenghe in evoluzion, e fasint robis di nivel, musiche o cine, tu rivis a tirâ dongje ancje i zovins che a ricognossin la cualitât.
Ce rapuart vêso cu la tradizion, in chest câs musicâl?
Luca: O amet la mê ignorance, ancje se la mê tesi di lauree e je stade su la musiche resiane e duncje o ai cirût di studiâ la tradizion. Ma par fâ musiche, o ai simpri sintût la dibisugne di esprimimi te mê maniere e la mê maniere e je rock ‘nd roll. Ancje par chest o pensi che o vin rivât a tirâ dongje divierse zoventût fasintjur sintî une lenghe che se no a varessin viodût dome come la lenghe dai lôr nonos. Il nestri percors e chel di Lino Straulino su lis vilotis a son parelis, a àn di lâ indevant ducj i doi, cence dibisugne di scuintrâsi.
Marco: Come che o soi fan dai JoNoKognos, lu soi ancje di Lino Straulino. O soi convint che dal moment che o vin une lenghe nestre fevelade, e sedi ancje une “lenghe musicâl” origjinâl e al è just aprofondî il so studi. Però o pensi che la ricercje che al fâs Lino e vadi intune direzion che no je contaminabile cun ce che a fasin i JoNoKognos, parcè che ju learès intun scheme che nol è chel che lôr a sintin plui naturâl. ❚
✒ Christian Romanini
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Roald Amundsen
Roald Engelbregt Gravning Amundsen (16 di Lui dal 1872 - 18 di Jugn dal 1928) al fo un esploradôr norvegjês des regjons polârs. Al fo il comandant de spedizion antartiche dal 1911-1912 che e fo la prime a rivâ al Pôl Sud. Al fo ancje al prin di simpri a concuistâ sei il Pôl Sud sei il Pôl Nord, e a traviersâ il passaç a nord-est.
Amundsen al nassè intune famee di navigadôrs e cjapitanis, cuart di dîs fîs. Al studià come miedi, ma a 21 agns, ae muart de mari, al lassà dut par dedicâsi aes esplorazions, colpît soredut des gnovis su la imprese di Fridtjof Nansen tal 1888, che al veve traviersât la Groenlande.
Al murì tal 1928, intune spedizion organizade par socori i membris de spedizion dal talian Umberto Nobile, daspò che il lôr gnûf dirigjibil Italia al jere colât cuant che a stavin tornant indaûr dal Pôl Nord.
Figuris[cambie | modifiche il codiç]
- Amundsen-russian-map2.jpg
Spedizions antartichis (rus)


text:
La volte stade o vin considerât che lis politichis di contigniment demografic che a son stadis metudis in vore in Cine e Indie a àn vût un risultât positîf in tiermins di riduzion dal impat demografic (la popolazion cinese e tache a stabilizâsi e chê indiane i larà daûr), ma di chê altre bande a son stadis imponudis cu la fuarce, invezit di invistî su la istruzion. Chest al à puartât a problemis tant che abort seletîf e abandon di frutinis piçulis, stant che lis fameis a sielzevin dispès di tignî un fi invezit che une fie. Si è cussì determinât un scompens tra oms e feminis, prin di dut pal numar no ecuilibrât dai doi gjenars inte popolazion, ma ancje pe incressite des violencis, massime di bande di oms zelôs. Par cont gno, i “esperiments” fats in Cine e Indie a mostrin che la uniche strade percoribile par rivâ a une planificazion demografiche e je la educazion. Si à di fat viodût che “lis feminis indianis che a rivin inte scuele superiôr a àn in medie 1,9 fîs ognidune. Chês che si laurein a ‘nd àn 1,6. Il tas di natalitât des feminis cence istruzion al è di 6,0 fîs ognidune”, come che al conte Alan Weisman in “Conto alla rovescia. Quanto ancora potremo resistere?”, un so libri dal 2014. Dâ aes feminis il podê di istruîsi e di decidi cuant e se fâ fruts al è un dai ponts fondamentâi dal feminisim mondiâl. Di simpri, la femine e je stade viodude tant che une proprietât, prin dal pari e dopo dal so om, e tant che une machine par fâ fruts prin che une creature umane. Il moviment feminist al à cirût e al cîr ancjemò di rivâ ae paritât di dirits e si pues dî che lis robis a son in part cambiadis, ma no par dut il mont. Pensait par esempli che vuê 123 milions di fruts no frecuentin la scuele elementâr, e la maiorance di lôr e je componude di frutis. Chest disecuilibri si pues cjatâ fûr tal fat che diviersis fameis a tindin a mandâ a scuele i fîs masclis pluitost che lis feminis. A restin ancje causis gjenerâls plui comunis che a impedissin la istruzion a ducj i doi i ses: la puaretât, la inacessibilitât des scuelis, la voie dai gjenitôrs di mandâ i fruts a vore za di piçui par judâ la famee e la mancjance di une istruzion di base di cualitât (come che al dîs l’UNICEF). ❚
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Roubaix
Coordenadis: 50°41′24″N 3°10′54″E / 50.69000°N 3.18167°E
Roubaix, o ben Robaais in lenghe olandese, è je une vecje citât industriâl de France setentrionâl inte regjon Hauts-de-France, dongje il confin cu il Belgjo. E ancje un comun di cirche 96 mil abitants. E je la tierce citât plui popolade de la regjon daspò Lille e Amiens.
Il prin document scrît dulà ch'al è fât il non di Roubaix — Villa Rusbaci in te lenghe latine — al è dal IX secul, ma il sô svilup impuartant al fo dal XIX secul cun la Rivoluzion Industriâl.
Leams[cambie | modifiche il codiç]
- Sît ufiziâl dal Comun di Roubaix (francês)


text:
Tor de metât di Avost, i utents dal Gdbtf che a jerin usâts doprâ la version on line sul sît www.cfl2000.net a àn fat un salt su la cjadree: il dizionari nol jere plui disponibil.
Par furtune, tal zîr di cualchi zornade la pôre e je passade, ma alc al è gambiât: il Gdbtf al jere di gnûf on line, ma sul gnûf sît dal Centri di Linguistiche Aplicade “Agnul Pitane”: www.claap.org, compagnât di chest messaç: “Sît svilupât dal Centri di Linguistiche Aplicade “Agnul Pitane” © 2012. Il Consorzi “Centri Friûl Lenghe 2000” al à cessade la sô ativitât. I dâts e i programs che a rivuardin il GDB TF, “Grant Dizionari Bilengâl Talian-Furlan” a son te disponibilitât de ARLeF (www.arlef.it).
Viodût che a son stadis centenârs lis domandis che a son rivadis in pôcs dîs, i curadôrs dal progjet a àn dade disponibilitât a tornâ a dâ dongje e a ripristinâ in vie provisorie part dai servizis che al contignive, tes formis che jere usade la utence”. ■
Redazion
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
La Patrie di Avost
E je jessude la Patrie dal Friûl di Avost e stant che il Diretôr Monestier al à ripuartât sul so blog l'editoriâl dal Diretôr Valcic, jo us segnali chest articul che al viôt come protagonist Stefano Montello te sô vieste di musicist intervistât di Natascia Gargano.
Continuant il resonament inviât di Lino Straulino sul teme de vilote, ve ca ce che nus conte Stefano (fracait chi par lei). Cheste ricercje, a gno parê, e rapresente une des formis plui origjinâls di riscuvierte de nestre identitât, no dome musicâl.


text:
Primevere timp di votazions. O soi stât a di un incuintri di presentazion dai candidâts Sindic intun dai tancj comuns che a vevin di rignuvî il consei comunâl te ultime tornade eletorâl: la delusion e je stade tante. Fevelant di scuele un candidât al à esaltât i lavôrs fats in passât, soredut la realizazion inte scuele elementâr di une aule di informatiche cun tant di imprescj modernis. Lant indenant cul discors al à po dopo laudât il model scolastic dal Sudtirôl disint: “Là sù dut al funzione miôr, al pâr di jessi intun altri mont”.
Sul finî de serade un dal public al à dimostrât che no vâl la pene di vê une aule dal gjenâr stant che nissun insegnant nol sa doprâ lis gnovis tecnologjiis, e duncje al sarès ben di pensâ ancje ae formazion dal personâl. La rispueste dai candidâts Sindics e je stade secje: “La formazion dai insegnants no je di nestre competence”. E chi il discors si è sierât.
La grande difarence tra il Friûl-Italie e il Sudtirôl e je dute in cheste rispueste. In tancj a cjapin a riferiment e a presein il model dal Sudtirôl, in tancj si jemplin la bocje denant dal public, ma nissun nol prove nancje a cirî di copiâ chel model.
A Bolzan e dulintor nissun aministradôr public si sarès mai pensât di dâ une rispueste dal gjenar, ancje se la formazion dai insegnants no je di competence dal Comun il probleme di une scuele che e funzioni al è un probleme di dute la comunitât, e duncje chel Aministradôr al sint il dirit-dovê di intervignî metintsi subit in vore cui responsabii di altris Ents par risolvi la cuistion. E chest sisteme lu doprin in ogni setôr e si fonde su la partecipazion e il coinvolziment, cuant che al covente si metin ducj insiemit par puartâ a cjase il miôr risultât pussibil, e chei risultâts a son sot dai vôi di ducj.
In Friûl-Italie la frase “no je di nestre competence” si sint dispès e il probleme di risolvi al ven spostât a di un altri ufici, cheste e je la politiche dal Ponzi Pilât, lavâsi lis mans e lassâ che a risolvi i fastidis a sedin chei altris. Nissun si cjape une piçule responsabilitât in plui. Al baste vê un voli un tichinin critic e cjalâsi a tor, cuale ise la situazion gjenerâl al di sot des Alps e cuale ise la diference cu lis nazions che a stan par di là des nestris montagnis? Il Friûl dopo dut nol è diferent dal rest de Italie viodût che al dopre il stes sisteme, al è autonim su la cjarte ma si compuarte come se al fos a Rome, in Sudtirôl la autonomie e ven doprade in plen ma soredut la int di chê provincie e dimostre che la autonomie no je dome un model aministratîf ma e je prime di dut un “Stât mentâl”.
Che sintude in chê serade pre elezions aministrativis no je dome la rispueste dai candidâts ma al è un spieli e un segnâl de nestre mentalitât e de nestre comunitât sociâl, la dimostrazion che il sens de individualitât al è plui fuart (o plui facil di seguî) rispiet a chel de partecipazion condividude. La diference tra lis dôs realtâts e je dute di sostance culturâl.
Se in Sudtirôl al “pâr di jessi intun altri mont” al è par vie che lôr a àn voie di jessi intun altri mont, invezit in Friûl-Italie si continue a taponâsi daûr de burocrazie e a lâ indenant pensant ognidun al propri interès e scjariant a chei altris lis colpis e i problemis di risolvi. De storie taliane e romane o vin ereditât tantis robis, ancje chê di un compotament sul stîl dal Ponzi Pilât. ❚
✒ Luca Zoratti
Il Friûl il Sudtirôl e Ponzi Pilât............
Primevere timp di votazions. O soi stât a di un incuintri di presentazion dai candidâts Sindic intun dai tancj comuns che a vevin di rignuvî il consei comunâl te ultime tornade eletorâl: la delusion e je stade tante. Fevelant di scuele un candidât al à esaltât i lavôrs fats in passât, soredut la realizazion inte scuele elementâr di une aule di informatiche cun tant di imprescj modernis. Lant indenant cul discors al à po dopo laudât il model scolastic dal Sudtirôl disint: “Là sù dut al funzione miôr, al pâr di jessi intun altri mont”.


text:
Daûr lis olmis di fra Zef Riçulàt di Clausêt,
vescul tal Votcent inte citât cinese là che
e je nassude la pandemie che e fâs pôre al mont
La plêf di Âs, par vecjo, e jere cetant innomenade tant che tiere di predis e di fraris, di bonsignôrs e di vicjaris. Ben cognossudis lis fameis di divignince: a Clausêt i Concina, Politi, Zannier, Baschiera, Fabrici/o; a Vît, i Blarasin, Gerometta, Ortis, Pasqualis, Tosoni. Tancj di lôr a jerin ancje laureâts in letaris e in filosofie, in utroque (ven a dî in dirit eclesiastic e laic) o in teologjie dogmatiche e morâl. Tal secul XIX, la plui part dal clericât de diocesi di Concuardie e rivave de Val Cose e de Val dal Arzin, e tal seminari di Puart i asins a vevin une leadership ricognossude.
Ippolito Nievo, tal so romanç Il pescatore d’anime, dulà che al conte un pôc la lôr storie, ju clame “piccoli papi di Clausedo”.
◆ Ta chest humus, al veve metût lis lidrîs ancje Giovanni Domenico Rizzolati, nassût ai 30 di Otubar dal 1799 intune famee contadine a Clausêt, frazion Prades da Bas, borgade Corgnâl, puare di bêçs ma siore di cjâfs.
◆ Il pari Pieri, par cjapâ un franc, al puartà a vore cun se il fantaçut a Triest, ma Zuanut, plui che de pale e de picje, al jere inmagât dai libris. I plaseve cetant lei e scrivi. In jutori al rivà un barbe de bande di sô mari Menie di Celant, pre Svualt Tositti, di une fameone di predis, che al invià il nevodut a Rome tal coleç dai Francescans Minôrs dulà che si inscuelà e dulà che, tal 1820, al cjapà la vieste maron e il non di fra Giuseppe da Clauzetto. Ma pai Corgnalins al restà simpri Zuanut, e pai paisans fra ‘Sef.
◆ Perfezionât che si fo ta lis tantis robis di Glesie, la Congregazion de Propaganda Fide e decidè di inviâlu in tiere di mission. Fra ‘Sef al partì di Bordeaux suntun brigantin francês a vele, al circumnavigà la Afriche (il cjanâl di Suez al sarès stât viert dome tal 1869) e al rivà prime a Manila, tes Filipinis, e po in Cine tal 1827. Al scomençà la sô mission te regjon dal Shaanxi e po al passà tal Huguang, teritori formât des regjons clamadis Hubei e Hunan. Sede dal so apostolât e fo la capitâl Wuchang, su la confluence dal flum Han cul Changjiang (par talian, chel chei i disin il flum Azzurro), deventade tal 1927 Wuhan, 10 milions di abitants, ben cognossude vuê, magari cussì no, tant che scune dal Coronavirus.
Fra ‘Sef si metè dut seneôs a predicjâ la peraule dal Signôr e al rivà a batiâ un biel trop di cinês e a creâ une piçule comunitât cristiane. Ma i governants no jerin gran dacuardi, stant che a viodevin i europeans – no dome par motîfs religjôs ma ancje comerciâi – tant che il fum tai voi.
◆ Al fo perseguitât, arestât e metût in preson. Tibiât in mil mûts. Al scugnì dispès scjampâ par salvâ la ghirbe. Al rivà simpri a tirâse fûr cun fortune di situazions une vore pelosis. Ma, a fuarce di dai, al rivà a fâsi preseâ dai studiâts di venti là. Al imbastì une scuele par fruts di inviâ al sacerdozi e un centri sociâl e assistenziâl a pro dai frutins, massime des frutinis bandonadis de fameis che no vevin il coragjo di copâlis. Gran brute robe, in chê volte, nassi femine in Cine!
Ai 19 di Avost dal 1838, pape Grivôr XVI lu nomenà vicjari apostolic dal Huguang cul titul di vescul di Aradia, par memoreâ la antighe sede vescovîl di Arados, vuê Ruad, une isole in partibus infidelium, impuartantone al timp des Crosadis.
◆ Cun tante buine voie, e pôcs bêçs, si metè a tirâ sù a Hankou, suburbi di Caohumen, une glesie dedicade a Sant Antoni di Padue, cun dongje un ‘seminari e un coleç. Di bon furlan cjapât dal mâl dal clap, al veve… infetât ancje i cinês: di fat, al faseve di architet, di impresari, di muredôr e di manoâl, cul risultât che ancjemò vuê la glesie e je in pîts.
Ma la Curie romane, tal 1855, lu riclamà in Italie (si dîs par zelosiis e cavîi des congregazions dai Jesuitis e dai Domenicans cuintri dai Francescans) par vie dal puest di vescul che fra Giuseppe al ocupave. In struc, ce che vuê si clamarès “alternance”.
Ai 15 di Avrîl dal 1856, cun doi seminariscj cinês, al lassà Hong Kong suntune nâf inglese a vapôr. Par strade si fermà a Goa, dulà che te catedrâl al le a preâ su la tombe dal grant missionari spagnûl Francesco Saverio. E po, vie su pal mâr Ros fin a Suez e di li sul camêl fin a Alessandrie, dulà che si imbarcjà suntune nâf austriache che e rivà a Triest ai 10 di Jugn. Partît cuntune nâf a vele, al tornave cuntune nâf a vapôr. I timps a jerin cambiâts tun marilamp: dome 20 agns prime, Charles Darwin al veve fat il zîr dal mont cul Beagle dulà che al jere imbarcjât ancje un sartôr par cusî velis.
◆ Al jere vignût al puart a spietâlu pre Tite Gallerio, predi di Vendoi, che cussì nus conte: «…mi trattenni con lui per ben tre ore in dolcissima conversazione. Vestiva alla cinese… parla ancora bene l’italiano ed è versatissimo nella lingua cinese. I due giovani chierici che lo accompagnano si esprimono sufficientemente in latino».
◆ Al rivà a Rome e po al le a Ferrara, dulà che la Sante Sede lu veve nomenât vescul. Tal Setembar dal 1857 al podè tornâ a Clausêt, dulà che al ve il bon acet de sô int e di dut il predessam. E fo fieste grande cun musichis e luminariis. A contin che sul puiûl de sô cjase di Corgnâl, dulà che al veve mot i prins pas, e aromai vueide dai cjârs gjenitôrs, Zuanut si metè a vaî lagrimis cjaldis e po al saludà la sô int tal furlan asin che al veve tignût simpri tal cûr. Al disè messe grande te glesie di Sant Jacum e, a ricuart de sô visite, al lassà in regâl une vieste liturgjiche maraveose, dute fate e ricamade in sede, cun rosis, frascjis e nemâi, a ûs de Cine. Une robe maraveose che pre Italico al ten ben sot clâf, e che dome ogni tant al tire fûr.
Tornât a Rome si plaçà tal convent di Sant Pieri in Montorio sul Gianicolo, dedicantsi a finî e a miorâ un vocabolari cinês-latin (ma nol rivà insom), za stampât a Hong Kong tal 1853. Fra ‘Sef, cun chest so lavôr si pandeve, ancje se a distance di agnorums, bon arlêf di Matteo Ricci (nassût a Macerata tal 1552) e dal preseât Basili Brollo (nassût a Glemone tal 1648), ancje lui francescan, clamât dai cinês Man-ti-jia, om massim e Ye Zongxiao, mestri onorevul. Ancje fra Giuseppe al fevelave e al scriveve benon il cinês mandarin, cun cetante maravee dai studiâts di là, tant di meretâsi il non di Li Wenxiu, dulà che l’ideogram Li al sta par lis dôs primis letaris di Rizzolati e Wenxiu par “scuelât” o “ecelent, straordenari”.
◆ Al murì a Rome ai 16 di Avrîl dal 1862 e al fo soterât te glesie dal convent. La lastre tombâl nus informe:
Hic
Josephi Rizzolati
domo Clauzetto
in ForoJuliensi regione
Ordinis Minorum S. Francisci
Episcopi titularis Aradiensis
Vicarii Apostolici Hu-Quang
qui XXX annos
Sinensibus verbum Dei strenue annuntiavit
ossa in Christi pace composta
iacent
N. anno MDCCXCIX – O. anno MDCCCLXII
(Achì, di Giuseppe Rizzolatti, natîf di Clausêt in Friûl, dal Ordin dai Fraris Minôrs Francescans, Vescul titulâr di Aradie, Vicjari Apostolic dal Huguang, che par 30 agns al pandè seneôs la peraule di Diu ai Cinês, i vues poiâts ta la pâs di Crist a polsin. Nassût tal 1799 – Muart tal 1862).
◆ Ma vuê, su la sô tombe si puedial lâ a impiâ un lumin o a dî une recuie?
◆ No, parcè che e je sparide tal davoi dai grancj lavôrs edilizis dai prins dal ‘900. Cuasi che fra ‘Sef, daûr de humilitas di Sant Francesc, al ves volût tornâ polvar tal polvar dai rudinaçs. In linie cu la humana fragilitas, no mancul lizere e crepadice, dai viers che i pechinês a scrivin cu la aghe tal parc Jingshan, e che po il soreli al suie e il vint al cjarece. ❚
Un furlan a WuhanGianni Colledani
Daûr lis olmis di fra Zef Riçulàt di Clausêt,